b'\n_START_ARTICLE_\nKuko Sal\xc5\xb3 doleris\n_START_SECTION_\nIstorija\n_START_PARAGRAPH_\nIki 1967 m. Salose naudotas Naujosios Zelandijos svaras, kur\xc4\xaf po to pakeit\xc4\x97 Naujosios Zelandijos doleris. Specialiai Kuko Saloms 1972 m. buvo i\xc5\xa1leistos monetos, 1987 m. pasirod\xc4\x97 ir banknotai: 3, 10 ir 20 doleri\xc5\xb3 nominal\xc5\xb3. Po 1990 met\xc5\xb3 \xc5\xa1aliai susiduriant su ekonominiais sunkumais ir dideliu biud\xc5\xbeeto deficitu, krito pasitik\xc4\x97jimas vietine valiuta, d\xc4\x97l ko 1995 m. vietini\xc5\xb3 pinig\xc5\xb3 leidimas nutrauktas. 2006 m. i\xc5\xa1imtos 5, 10, 20 ir 50 cent\xc5\xb3 monetos. Salose apyvartoje lik\xc4\x99 1, 2, 5 doleri\xc5\xb3 monetos bei 3 doleri\xc5\xb3 banknotai (jau tap\xc4\x99 gana retais) priimami tik Kuko Sal\xc5\xb3 teritorijoje.\n_START_SECTION_\nKolekcin\xc4\x97s monetos\n_START_PARAGRAPH_\nKuko Salos gars\xc4\x97ja daugyb\xc4\x97s kolekcini\xc5\xb3 ir atminimo monet\xc5\xb3 spausdinimu. Jos prakti\xc5\xa1kai necirkuliuoja rinkoje ir t\xc4\x97ra kolekcionieri\xc5\xb3 d\xc4\x97mesio centre. Kai kurios monetos yra i\xc5\xa1skirtin\xc4\x97s ne tik turiniu, bet ir forma: trikamp\xc4\x97s, daugiakamp\xc4\x97s. Joms sukurti ir i\xc5\xa1leisti panaudojama begal\xc4\x97 tem\xc5\xb3 ir siu\xc5\xbeet\xc5\xb3, nes vyriausyb\xc4\x97 pagal atitinkam\xc4\x85 sutart\xc4\xaf leid\xc5\xbeia projektuoti ir kaldinti monetas su \xc5\xa1alies pavadinimo \xc4\xafra\xc5\xa1u ant j\xc5\xb3, u\xc5\xbe tai gaudama papildom\xc4\x85 peln\xc4\x85.'